Oppvekkelsen av Lasarus. Giottos freske fra Arenakapellet i Padoa. Det hemmelige Markusevangeliet forteller om et tilsvarende under, hvor Jesus vekker opp en rik ung mann.
***Det hemmelige Markusevangeliet*** eller ***Det mystiske Markusevangeliet*** (gresk: τοῦ Μάρκου τὸ μυστικὸν εὐαγγέλιον, *tou Markou to mystikon euangelion*), er et apokryft evangelium som bare er delvis og indirekte kjent.

Den amerikanske religionsforskeren Morton Smith fant under et besøk i Mar Saba-klosteret ved Jerusalem i 1958 et brev fra Klemens av Alexandria (ca 200) skrevet på gresk i 1700-tallsstil på de blanke sidene i slutten av en bok fra 1600-tallet.

Brevet er stilt til en Theodoros, som ellers ikke er kjent, og som synes å ha spurt Klemens om det er sant at det finnes et evangelium der det er nevnt en «naken mann med en naken mann» (gresk: γυμνὸς γυμνῷ, *gymnos gymnō*), noe han har hørt fra *karpokratianerne*, en tidlig gnostisk sekt. Klemens bekrefter at det eksisterer et lengre, mer åndelig og mystisk eller hemmelig Markusevangelium i Alexandria, men tilbakeviser at en slik ting er skrevet der. Han beskylder den gnostiske lederen Karpokrates om å ha lurt til seg en kopi av det mystiske evangeliet, og deretter forurenset det med helt skamløse løgner. For å vise Theodoros hva som virkelig står i det ekte Hemmelige Markusevangeliet, siterer Klemens to passasjer fra dette evangelium.

Side to av *Klemens’ brev til Theodoros*.
Smith utga brevet med sitater fra det hemmelige Markusevangeliet i sin bok *Clement of Alexandria and a Secret Gospel of Mark* i 1973. Autentisiteten til brevet og derved til evangeliet er omstridt, særlig ettersom det nå forsvunne brevet aldri har blitt utsatt for noen vitenskapelig undersøkelse.

Fragmentet inneholder to tillegg til Markusevangeliets tiende kapittel. En episode er lagt til mellom Mark 10:34 og 10:35; at Jesus vekker en ung mann opp fra de døde. I tillegg er det lagt til en delsetning i Mark 10:46 som viser tilbake til episoden, og til «*den unge mannen som Jesus elsket*». Fragmentet er kontroversielt fordi det kan oppfattes som en skildring av et homofilt forhold mellom Jesus og den unge mannen. Det er imidlertid like sannsynlig at det henvises til et dåpsrituale: dåpskandidater var ofte ikledd slike lette kjortler.

*«Og seks dager senere gav Jesus ham en befaling, og da det var blitt kveld, gikk den unge mannen til ham kledd i bare et linklede. Og han var hos ham den natten. For Jesus lærte ham Guds rikes mysterium.»*
En oversettelse av Einar Thomassen ble utgitt i samlingen *Apokryfe evangelier* i serien Verdens Hellige Skrifter i 2001.

Referanser
----------

1. ↑  Agamemnon Tselikas, "Grammatical and Syntactic Comments".
2. ↑  Burnet, Régis (2013), «Recensions *Ancient Gospel or Modern Forgery? The Secret Gospel of Mark in Debate.*, Burke, Tony (éd.)» (på fransk), *Apocrypha 24: International Journal of Apocryphal Literatures*, Turnhout: Brepols, s. 290–293: 290, ISBN 978-2503550695
3. 1 2 3  Halvor Moxnes' innledning til teksten i antologien *Apokryfe evangelier* (2001).
4. ↑  Isaac Vossius’ første utgave av Ignatius av Antiokias brev utgitt i Amsterdam i 1646: *Epistolæ genuinæ S.Ignatii Martyris*.
5. ↑  Burke, Tony (2013), «Introduction», i: Burke, Tony, *Ancient Gospel or Modern Forgery? The Secret Gospel of Mark in Debate. Proceedings from the 2011 York University Christian Apocrypha Symposium*, Eugene, Or.: Cascade Books, s. 1–29: 2, ISBN 978-1620321867
6. 1 2  Hedrick, Charles W. (2009), «‘Secret Mark’: An Amazing Discovery», *Biblical Archaeology Review* **35:06**: 44–46, 48: 45–46.
7. ↑  Bruce, F. F. (1974), *The "Secret" Gospel of Mark*, Ethel M. Wood Lecture, University of London, London: Athlone Press, s. 1–20: 19.
8. 1 2  Brown, Scott G. (2005), *Mark’s Other Gospel: Rethinking Morton Smith’s Controversial Discovery*, Waterloo, Ont.: Wilfrid Laurier University Press, s. 3–6, ISBN 978-0-88920-461-4
9. ↑  Ehrman, Bart D. (2003), *Lost Christianities: The Battles for Scripture and the Faiths We Never Knew*, Oxford & New York: Oxford University Press, s. 81–82, ISBN 978-0-19-518249-1

Eksterne lenker
---------------

* Early Christian Writings, Secret Mark
* Agamemnon Tselikas, Agamemnon Tselikas’ Handwriting Analysis Report
* Venetia Anastasopoulou, "Experts Report Handwriting Examination"

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** BNF **·** BNF (data) **·** SUDOC
 |